Fil-11 ta' Ottubru 2017, l-ambaxxaturi tal-UE approvaw il-ftehim politiku milħuq bejn il-presidenza u l-Parlament Ewropew dwar il-metodoloġija proposta għall-valutazzjoni tad-distorsjonijiet tas-suq f'pajjiżi terzi. Ir-regoli l-ġodda ser iżommu l-kapaċità tal-UE li tipproteġi l-produtturi tagħha kontra prattiki kummerċjali inġusti. Dawn għandhom l-għan li jidentifikaw u jirrimedjaw f'każijiet fejn il-prezzijiet tal-prodotti impurtati jitbaxxew b'mod artifiċjali minħabba intervent mill-istat. "Il-kummerċ internazzjonali jista' jkun sors kruċjali ta' tkabbir ekonomiku, iżda biss sakemm kulħadd iġib ruħu skont ir-regoli. B'din il-metodoloġija antidumping ġdida, ser ikollna għodod effettivi fil-ġlieda kontra d-dumping f'setturi importanti bħall-azzar." stqarr il-ministru Estonjan għall-kummerċ, Urve Palo, li bħalissa għandha l-presidenza tal-Kunsill. "Ir-regoli tagħna huma ġusti, f'konformità sħiħa mar-rekwiżiti tad-WTO u ser japplikaw bl-istess mod għall-pajjiżi kollha li l-UE tagħmel kummerċ magħhom." Il-metodoloġija tneħħi d-distinzjoni preċedenti bejn l-ekonomiji tas-suq u mhux tas-suq fil-kalkolu tad-dumping. Minflok, il-Kummissjoni ser ikollha bżonn turi l-eżistenza ta' "distorsjoni sinifikanti tas-suq" bejn il-prezz tal-bejgħ ta' prodott u l-ispiża tal-produzzjoni tiegħu. Fuq dik il-bażi, ser tkun tista' tistabbilixxi prezz għall-prodott billi pereżempju tirreferi għall-prezz tal-prodott f'pajjiż b'livelli simili ta' żvilupp ekonomiku jew għall-ispejjeż u l-prezzijiet internazzjonali rilevanti mingħajr distorsjoni. Il-Kummissjoni għandha tfassal ukoll abbozz ta' rapporti speċifiċi dwar pajjiżi jew setturi li jiddeskrivu d-distorsjonijiet. F'konformità mal-prattika attwali, għandhom ikunu l-kumpaniji tal-UE li jressqu l-ilmenti, iżda ser ikunu jistgħu jużaw ir-rapporti tal-Kummissjoni biex isostnu l-każ tagħhom. Il-passi li jmiss It-test approvat mill-ambaxxaturi tal-UE ser jiġi ppreżentat għall-adozzjoni formali mill-Parlament Ewropew u mill-Kunsill fil-ġimgħat li ġejjin. Ir-regolament ser jidħol fis-seħħ fil-jum wara l-pubblikazzjoni tiegħu fil-ĠU. Kuntest Il-Kummissjoni pproponiet emendi mmirati lejn il-metodoloġija antidumping f'Novembru 2016. Dan l-adattament speċifiku tar-regolament dwar l-istrumenti għad-difiża tal-kummerċ - li huwa wkoll fil-proċess li jiġi rivedut - huwa fformulata b'mod newtrali f'termini ta' pajjiż u f'konformità sħiħa mal-obbligi tal-UE mad-WTO. Ara l-infografika sħiħa